b'\n_START_ARTICLE_\nZagreb\n_START_SECTION_\nPrva omemba in srednji vek\n_START_PARAGRAPH_\nNajstarej\xc5\xa1e naselje v bli\xc5\xbeini dana\xc5\xa1njega Zagreba je bilo rimsko mesto Andautonia (danes \xc5\xa0\xc4\x87itarjevo), ki je obstajalo med 1. in 5. stoletjem n. \xc5\xa1. Prvi zapisi o mestu segajo v leto 1094, ko je mad\xc5\xbearski kralj Ladislav I. ustanovil \xc5\xa1kofijo. Okoli \xc5\xa1kofije se je takrat razvilo naselje Kaptol, kjer so \xc5\xbeiveli predvsem duhovniki, na sosednjem hribu pa se je razvilo utrjeno naselje Gradec, kjer so \xc5\xbeiveli predvsem trgovci in obrtniki. Oba naselja so leta 1242 napadli Tatari. Hrva\xc5\xa1ki in mad\xc5\xbearski kralj Bela IV. je Gradcu v znak hvale\xc5\xbenosti, da mu je nudilo varno zato\xc4\x8di\xc5\xa1\xc4\x8de pred napadi Tatarov, podaril Zlato bulo, kar je mestu zagotovilo samoupravni privilegij znotraj kraljestva in svoj pravosodni sitem.\n_START_SECTION_\n16. do 18. stol.\n_START_PARAGRAPH_\nMed Kaptolom in svobodnim mestom Gradec je bilo veliko gospodarskih in politi\xc4\x8dnih povezav, toda mesti sta ostali lo\xc4\x8deni tudi, ko je Zagreb postal politi\xc4\x8dno sredi\xc5\xa1\xc4\x8de Hrva\xc5\xa1ke in Slavonije. Zagreb je postalo glavno mesto banovine leta 1621, ko je vladal ban Nikola IX Frankopan Tr\xc5\xbea\xc5\xa1ki. Na povabilo mestne uprave so v Zagreb leta 1606 pri\xc5\xa1li jezuiti in zgradili prvo gimnazijo, Cerkev sv. Katarine in samostan. Leta 1669 so ustanovili akademijo (predhodnica Univerze v Zagrebu), kjer so pou\xc4\x8devali filozofijo, teologijo in pravo. Leta 1776 so se zaradi velikega po\xc5\xbeara v Vara\xc5\xbedinu kraljevi svet, velik del plemstva in visoke upravne, pravosodne ter \xc5\xa1olske ustanove preselile v Zagreb.\n_START_SECTION_\n19. do sredine 20. stol.\n_START_PARAGRAPH_\nV 19. stol. je bil Zagreb sredi\xc5\xa1\xc4\x8de hrva\xc5\xa1kega narodnega preporoda, prav tako pa so v tem \xc4\x8dasu bile ustanovljene \xc5\xa1tevilne pomembne kulturne in zgodovinske ustanove (Banski dvori, Glasbena akademija, Matica ilirska, Prva hrva\xc5\xa1ka hranilnica itd.) Leta 1850 so se Gornji grad, Gradec in \xc5\xa1e nekaj okoli\xc5\xa1kih naselij zdru\xc5\xbeili v Zagreb. To je bilo tudi obdobje, v katerem je Zagreb pridobil veliko novosti in do\xc5\xbeivel svoj razcvet. Med pomembnej\xc5\xa1imi pridobitvami so bile: odprtje prve \xc5\xbeelezni\xc5\xa1ke proge (1862), ki je Zagreb povezala z Zidanim Mostom in Siskom, plinarno (1863), vodovod (1878), prvi tramvaj (1891), elektrarno (1907) in \xc5\xa1tevilne mogo\xc4\x8dne zgradbe, spomenike, parke ter muzeje._NEWLINE_V prvi polovici 20. stol. je pri\xc5\xa1lo do raz\xc5\xa1iritve mesta Zagreb. Nastale so nove soseske, prebivalstvo pa se je pove\xc4\x8dalo za 70\xc2\xa0%. Leta 1926 je za\xc4\x8dela oddajati prva radijska postaja v regiji. Med drugo svetovno vojno je bil Zagreb glavno mesto Neodvisne dr\xc5\xbeave Hrva\xc5\xa1ke, ki je bila nacisti\xc4\x8dna marionetna dr\xc5\xbeava. Zagreb je v tem obdobju bil pri\xc4\x8da grozotam re\xc5\xbeima usta\xc5\xa1ev, ki so v bli\xc5\xbeini mesta v koncentracijskih tabori\xc5\xa1\xc4\x8dih ubili na tiso\xc4\x8de ljudi. Zagreb so 8. 5. 1945 osvobodili partizani.\n_START_SECTION_\nZgodovina po drugi svetovni vojni\n_START_PARAGRAPH_\nZagreb je bil od leta 1945 do 1990 glavno mesto Socialisti\xc4\x8dne republike Hrva\xc5\xa1ke, ene izmed \xc5\xa1estih socialisti\xc4\x8dnih republik SFRJ. V 50. letih 20. stol. se je za\xc4\x8dela izgradnja nove stanovanjske soseske na ju\xc5\xbenem bregu reke Save, ki jo danes poznano kot Novi Zagreb (prvotno se je soseska imenovala Ju\xc5\xbeni Zagreb). Mesto se je zelo raz\xc5\xa1irilo. V mesto so bila vklju\xc4\x8dena naselja Dubrava, Podsused, Jarun, Blato in druge. Ju\xc5\xbeno od Save je bilo izgrajeno mednarodno letali\xc5\xa1\xc4\x8de Pleso (danes Letali\xc5\xa1\xc4\x8de Franjo Tu\xc4\x91man). Leta 1987 je Zagreb gostil poletno univerzijado._NEWLINE_V Zagrebu je bila 25. 6. 1991 razgla\xc5\xa1ena neodvisna dr\xc5\xbeava Republika Hrva\xc5\xa1ka. Med hrva\xc5\xa1ko osamosvojitveno vojno (1991\xe2\x80\x931995) je bilo mesto prizori\xc5\xa1\xc4\x8de nekaj spopadov in bombnih napadov, a se je izognilo ve\xc4\x8dji \xc5\xa1kodi.\n_START_SECTION_\nNaselja na obmo\xc4\x8dju Zagreba\n_START_PARAGRAPH_\nZagreb ni edino naselje na upravnem obmo\xc4\x8dju mesta Zagreb \xe2\x80\x93 obstaja ve\xc4\x8d ve\xc4\x8djih naselij, kot so Sesvete in Lu\xc4\x8dko, ter ve\xc4\x8d manj\xc5\xa1ih naselij, Upravno obmo\xc4\x8dje mesta Zagreb zajema 70 naselij: Adamovec, Belovar, Blagu\xc5\xa1a, Botinec, Brebernica, Brezovica, Budenec, Buzin, Cerje, Demerje, Desprim, Dobrodol, Donji \xc4\x8cehi, Donji Dragono\xc5\xbeec, Donji Trpuci, Dren\xc4\x8dec, Dre\xc5\xbenik Brezovi\xc4\x8dki, Dumovec, \xc4\x90ur\xc4\x91ekovec, Gajec, Glavnica Donja, Glavnica Gornja, Glavni\xc4\x8dica, Goli Breg, Goranec, Gornji \xc4\x8cehi, Gornji Dragono\xc5\xbeec, Gornji Trpuci, Gran\xc4\x8dari, Havidi\xc4\x87 Selo, Horvati, Hra\xc5\xa1\xc4\x87e Turopoljsko, Hrvatski Leskovac, Hudi Bitek, Ivanja Reka, Jesenovec, Je\xc5\xbedovec, Ka\xc5\xa1ina, Ka\xc5\xa1inska Sopnica, Ku\xc4\x8dilovina, Ku\xc4\x87anec, Kupine\xc4\x8dki Kraljevec, Lipnica, Lu\xc4\x8dko, Lu\xc5\xbean, Mala Mlaka, Markovo Polje, Morav\xc4\x8de, Odra, Odranski Obre\xc5\xbe, Paru\xc5\xbeevina, Planina Donja, Planina Gornja, Popovec, Prekvr\xc5\xa1je, Prepu\xc5\xa1tovec, Sesvete, Soblinec, Starjak, Strmec, \xc5\xa0a\xc5\xa1inovec, \xc5\xa0imun\xc4\x8devec, Veliko Polje, Vuger Selo, Vugrovec Donji, Vugrovec Gornji, Vurnovec, Zadvorsko, \xc5\xbderjavinec.\n_START_SECTION_\nPrometna infrastruktura\n_START_PARAGRAPH_\nZagreb je sredi\xc5\xa1\xc4\x8de 5 najpomembnej\xc5\xa1ih avtocestnih tras na Hrva\xc5\xa1kem. Najpomembnej\xc5\xa1a med njimi je avtocesta A1 Zagreb-Split-Dubrovnik, ki je dokon\xc4\x8dana do Plo\xc4\x8d. Druga najpomembnej\xc5\xa1a trasa je A3 Bregana-Zagreb-Lipovac, ki povezuje severno Evropo s Tur\xc4\x8dijo. Ostale pomembne avtocestne trase so: A6 Zagreb-Reka, A4 Zagreb-Gori\xc4\x8dan, ki se na Mad\xc5\xbearskem nadaljuje do Budimpe\xc5\xa1te, in A2 Zagreb-Macelj._NEWLINE__NEWLINE_Zagreb je prav tako tudi pomembno \xc5\xbeelezni\xc5\xa1ko vozli\xc5\xa1\xc4\x8de. Skozi Zagreb poteka Panevropska prometna mre\xc5\xbea, ki je ena izmed najpomembnej\xc5\xa1ih evropskih \xc5\xbeelezni\xc5\xa1kih povezav. Skozi Zagreb potekata koridor V in koridor X._NEWLINE_Letali\xc5\xa1\xc4\x8de Franjo Tu\xc4\x91man je najve\xc4\x8dje in najbolj obremenjeno letali\xc5\xa1\xc4\x8de na Hrva\xc5\xa1kem. Nahaja se na obmo\xc4\x8dju\xc2\xa0Velike Gorice. Letali\xc5\xa1\xc4\x8de je bilo dokon\xc4\x8dano in odprto za civilni promet leta 1959. Leta 2017 so odprli novi terminal. Zraven glavnega letali\xc5\xa1\xc4\x8da deluje tudi manj\xc5\xa1e \xc5\xa1portno letali\xc5\xa1\xc4\x8de, Letali\xc5\xa1\xc4\x8de Lu\xc4\x8dko._NEWLINE_Javni promet je v Zagrebu sestavljen iz mre\xc5\xbee tramvajev in busov. Zagreb\xc5\xa1ko potni\xc5\xa1ko podjetje ZET (Zagreb\xc5\xa1ki elektri\xc4\x8dni tramvaj) upravlja vse tramvaje, notranje avtobusne linije in ve\xc4\x8dino primestnih avtobusnih linij. Dr\xc5\xbeavno \xc5\xbeelezni\xc5\xa1ko podjetje Hrvatske \xc5\xbdeljeznice (Hrva\xc5\xa1ke \xc5\xbeeleznice) upravlja omre\xc5\xbeje mestnih in primestnih \xc5\xbeelezni\xc5\xa1kih povezav v \xc5\xa1ir\xc5\xa1em Zagreb\xc5\xa1kem obmo\xc4\x8dju.'